**Pázmány Péter Katolikus Egyetem**

**A Vitéz János Kollégium házirendje**

A Házirend tartalmazza a Vitéz János Kollégiumban (továbbiakban: Kollégium) lakók jogait és kötelességeit, kollégium rendeltetésszerű használatát biztosító együttélési, egészségügyi, balesetvédelmi és tűzvédelmi előírásokat, valamint a kollégiumban tartózkodás rendjét.

**I. A Kollégiumban lakók jogai és kötelességei**

1) A Házirend betartása, betartatása minden kollégiumban lakóra és vendégre nézve kötelező.

2) A kollégiumba történő beköltözés rendjét a kollégiumi felvételi értesítésben közöltek alapján kell teljesíteni.

3) A kollégiumban lakók beköltözésükkel elfogadják a PPKE Szervezeti és Működési Szabályzatát, és a Vitéz János Kollégium Házirendjét, és egyben kötelezettséget vállalnak arra, hogy az együttélés írott és íratlan szabályait, normáit betartják, betartatják.

4) A kollégiumban lakó köteles aláírni a „*Kollégiumi szerződést*”-t, baleset-, tűz- és munkavédelmi oktatáson részt venni, valamint a kollégiumi Házirendet megismerni, betartani és betartatni.

5) A kollégiumi tagsággal járó jogok másra nem ruházhatók át.

6) A lakók szobabeosztását a kollégiumi nevelőtanár készíti el, ennek egyoldalú megváltoztatása fegyelmi eljárást von maga után.

7) A beköltözés napjától október 1-ig van lehetőség szobacserére. Ezt követően csak indokolt esetben az érintettek, a kollégiumi nevelőtanár engedélyével lehetséges. (A szobacsere igénylése „*Vitéz János Kollégium épületében történő szobacsere*” nyomtatvány kitöltésével történik.)

8) A kollégiumi nevelőtanár kezdeményezésére rendkívüli esetben - amennyiben azt a kollégium optimális helygazdálkodása úgy kívánja - a hallgatóknak szobát kell változtatniuk.

9) A kollégium lakói észrevételekkel, javaslatokkal fordulhatnak a kollégiumi nevelőtanárhoz minden, a kollégiumi közösséget, valamint a kollégiumot érintő kérdések, szabályzatok tekintetében.

10) A kollégiumban lakó hallgatók érdekképviseletét a PPKE BTK Hallgatói Önkormányzata látja el.

11) A kollégium lakóinak legkésőbb a tanév végét követő napon ki kell költöznie a kollégiumból.

12) A hallgatói jogviszony tanév közben történő megszűnése nem eredményezi a kollégiumi tagsági jogviszony automatikus megszűnését. Amennyiben kollégiumi tagsági jogviszonyát a hallgató meg kívánja szüntetni, úgy ezt írásban köteles bejelenteni. A hallgatói jogviszony megszűnése esetén az Egyetem is jogosult a kollégiumi szerződést erre hivatkozva felmondani. A tagsági jogviszony a bejelentést vagy felmondást követő hónap utolsó napjával szűnik meg.

A kollégiumi tagsági megszűnésekor a hallgató köteles a kollégiumi helyiséget saját vagyontárgyaitól kiürített állapotban átadni. A leltár szerint átvett vagyontárgyakban bekövetkezett hiányért vagy – a rendeltetésszerű használattal szükségszerűen együtt járó mértéket meghaladó – károsodásért teljes körűen felel.

13) A leltár szerint átvett vagyontárgyak értékét előzetesen kell meghatározni, és a hallgatók számára megfelelően közzétenni. Az értékmeghatározások tanévenként egyszer aktualizálhatók. A kiköltözéskor – vagy a leltár szerint átvett vagyontárgy elvesztésének, megrongálódásának bejelentése, illetve hivatalos észlelése esetén – hallgató köteles az értékjegyzék szerinti összeg megfizetésével rendezni az okozott kárt.

14) A hallgató által a kollégiumi tagsági jogviszony megszűnését követően esetlegesen a kollégiumban hagyott vagyontárgyakat 30 napig veheti át késedelmi díj befizetése ellenében. A határidő eredménytelen elteltét követően a kollégium jogosult a hallgató vagyontárgyait kidobni, illetve megsemmisíteni.

**II. /a A lakószobák rendje**

1) A lakószoba és a hozzátartozó helyiségek rendjéért, tisztaságáért; berendezési tárgyaiért, azok állapotának megőrzéséért; rendeltetésszerű használatáért a lakók egyénileg és egyetemlegesen felelnek.

2) A kollégium felszerelésében, berendezésében okozott kárt annak okozója köteles megtéríteni, ha a károkozás ténye bizonyítható és jegyzőkönyvben van rögzítve; ha a károkozó személye ismeretlen, akkor egyetemlegesen kerül elszámolásra.

3) A lakószobákban, illetve a kollégium épületében észlelt hibák, károk, hiányosságok észlelése esetén köteles azt haladéktalanul az épület gondnokánál bejelenteni. A bejelentés rögzítésre kerül a főbejárati kollégiumi portán az e célra rendszeresített füzetben.

4) A kollégiumból való átmeneti távozáskor a szobát be kell zárni, ablakot becsukni, elektromos eszközöket ki és le kell kapcsolni (kivételt képez a hűtőszekrény). A fentiek elmulasztásából eredő kár a kollégista hallgatónak felróható káresemény.

5) A szobákat a lakók maguk takarítják, és annak tisztaságáért felelősek. A szobarendet a kollégiumi nevelőtanár, és az épület gondnoka előre egyeztetett napokon, valamint szúrópróbaszerűen is ellenőrizheti. Higiéniai elvárásoknak és esztétikai követelményeknek nem megfelelő szobarend esetén a lakók írásbeli figyelmeztetésben részesülnek, sorozatosan elégtelen szobarend pedig a kollégiumból történő kizárást vonhatja maga után.

6) A kollégiumban lakók saját elektromos eszközeiket a kollégiumba csak engedéllyel hozhatják be. Az elektromos eszközök behozatalakor „*Eszközbeviteli*” formanyomtatványt kell kitölteni, melyet az üzemeltetőhöz kell engedélyezésre benyújtani.

A kollégiumban az alábbi elektromos eszközök NEM tárolhatók a lakószobában (tűzvédelem, balesetvédelem miatt): grillező, szendvicssütő, olajsütő, rezsó, főzőlap. A felsoroltakon kívül szigorúan tilos az egyéb, tűz- és balesetvédelmi szempontból veszélyes eszközök és berendezések használata. Amennyiben a lakószobában a fent felsorolt elektromos eszközök szobaellenőrzés kapcsán megtalálhatóak, a kollégiumi lakó írásbeli figyelmeztetésben részesül.

7) A lakószobában az elektromos berendezéseket rendeltetésszerűen, és csak az ezekre vonatkozó érintésvédelmi, munkabiztonsági és tűzrendészeti előírásoknak megfelelően szabad használni.

8) A Kar képviselője rendkívüli helyzetekben (pl. a rendetetésszerű használat ellenőrzése, kárelhárítás, tűzveszély, élet, illetve balesetveszély elhárítása stb.) a Hallgató előzetes értesítése nélkül, a Hallgató távollétében is jogosult a lakószobába bemenni. Egyéb esetben a Kar képviselője a Hallgatóval előzetesen egyeztetett időpontban jogosult javítási vagy egyéb munkálatok elvégzése céljából a lakóhelyiségbe bemenni. Amennyiben a lakóhelyiségbe való bejutás időpontjában a Hallgató nincs jelen, úgy a Kar képviseletében legalább két személy köteles egyidejűleg jelen lenni.

9) A lakószobában dohányozni, állatot tartani, egészségre ártalmas anyagokat tárolni, balesetveszélyes tevékenységet folytatni szigorúan TILOS!

10) A lakószoba tisztántartása, a szeméttároló edények szükség szerinti ürítése a lakók feladata. A keletkező szemetet a szelektív hulladékgyűjtés szabályai szerint kell gyűjteni és legalább hetente kétszer a kijelölt szeméttárolóban elhelyezni. A közös helyiségekbe hulladékot kirakni tilos! Az elkülönített szemétgyűjtéssel kapcsolatban szükség esetén a kollégium üzemeltetőjétől kell tájékoztatást kérni.

**II./b Közösségi helyiségek rendje**

1) A közösségi helyiségek rendjéért, tisztaságáért; berendezési tárgyaiért, azok állapotának megőrzéséért; rendeltetésszerű használatáért a lakók egyénileg és egyetemlegesen felelnek.

2) A közösségi helyiségek felszerelésében, berendezésében okozott kárt annak okozója köteles megtéríteni, ha a károkozás ténye bizonyítható és jegyzőkönyvben van rögzítve; ha a károkozó személye ismeretlen, akkor egyetemlegesen kerül elszámolásra.

**III. A vendégfogadás**

1) A kollégiumban lakó vendéget 8-22 óra között fogadhat, továbbá a vendég érkezésekor köteles személyesen fogadni. Lakószobában vendég csak akkor tartózkodhat, ha ezzel valamennyi lakó egyetért. A vendéget fogadó lakó a vendégért erkölcsi és anyagi felelősséggel tartozik. A Házirend előírásai a vendégre nézve is kötelezőek.

2) A vendég, vagy látogató személy önkényes bent alvása szigorúan TILOS, a szoba lakói minden esetben fegyelmi eljárás keretében felelősségre vonhatóak, a tényeket jegyzőkönyvben kell rögzíteni.

**IV. Kollégiumi rendelkezések**

1) A lakók nyugodt pihenése érdekében 22.00 órától – 07.00 óráig a kollégiumban csendrendelet van érvényben, amely a vizsgaidőszak időtartama alatt napközben is érvényes. Ez idő alatt tilos minden olyan hangos tevékenység, ami az ott lakók nyugalmát zavarja.

2) A kollégiumban csak a kollégiumi referens által lepecsételt plakát, hirdetmény kerülhet kifüggesztésre.

3) A kollégium teljes területén TILOS a dohányzás! Dohányozni csak az erre kijelölt helyen van lehetőség.

4) A kollégium épületébe szigorúan TILOS alkohol tartalmú italt, kábítószert behozni vagy fogyasztani!

5) A kollégium területére tilos bevinni fegyvert, fegyvernek minősülő tárgyat, valamint a közbiztonságra különösen veszélyes eszközöket. A tilalom vonatkozik az önvédelmi, sport, hobbi, hagyományőrző, stb. céllal, engedéllyel tartott fegyverekre, eszközökre is.

6) Fegyelmi vétség, vészhelyzet vagy egyéb rendbontás gyanúja esetén a kollégiumi nevelőtanár jogosult a lakószobába belépni, ott intézkedni. Távollétében az épület gondnoka, illetve a porta szolgálatot teljesítő kolléga intézkedhet.

7) A kollégium gépi-, elektromos és egyéb berendezéseit, bútorzatát és valamennyi felszerelését, a lakók saját tulajdonú eszközeiket személyes, és anyagi felelősségük mellett használják. E felelősség különösen érvényes a vagyonvédelemre, tűzrendészeti és munkavédelmi előírások betartására, betartatására.

8) A felmerülő veszélyhelyzeteket, üzemzavart, meghibásodást a portán vagy az épület gondnokánál azonnal jelenteni kell. Egyidejűleg törekedni kell azok megszüntetésére, a balesetveszély elhárítására.

9) A kollégium leltárába tartozó eszközöket, felszerelési tárgyakat az épületből TILOS kivinni.

10) A lakók személyes gépi berendezéseik szakszerű üzemeltetéséről, pénzük, értéktárgyaik biztonságos megőrzéséről maguk gondoskodnak. A Kar a hallgató által a lakóhelyiségben elhelyezett vagyontárgyakért nem, csak az értékmegőrzőben elhelyezett, vagy a Kar képviselője által ilyen célból átvett dolgokért vállal felelősséget.

11) Tilos a menekülési útvonalakra (folyosók, lépcsőház) különböző tárgyakat kihelyezni (pl. ruhaszárító állvány, cipőtartók, cipők stb.), mert ezek akadályozzák a menekülést tűz esetén.

**V. Szolgáltatások**

1) A kollégium épületében található közös helyiségek takarítását, a szemét elszállítást (naponta) a kollégium üzemeltetője végzi.

2) A kollégium lakói részére mosási és szárítási lehetőség biztosított mosókonyhában.

3) Főzésre a közös konyhában van lehetőség. A fokozott fertőzés veszély, a tömeges ételmérgezés lehetősége miatt mosatlan edényt, ételmaradékot a konyhában, lakószobában tartani, tárolni TILOS.

4) A kollégiumban 24 órás portaszolgálat működik. A porta szolgálatot teljesítő személy felelős a kollégium rendjéért, biztonságáért, jogosult a kollégiumba érkező és onnan távozó személyek ellenőrzésére.

5) A kollégiumban lakók részére érkező postai küldeményeket a portán lehet átvenni.

6) A beköltözők részére (igény szerint) az üzemeltető paplant, párnát, plédet és ágyneműhuzatot biztosít.

7) Minden szobában ingyenes WIFI hozzáférés van kiépítve. Illetéktelen beavatkozás a kollégium informatikai és kommunikációs rendszereibe, illetve mindezek rongálása fegyelmi eljárást von maga után.

**VI. Záró rendelkezések**

1) A kollégiumi Házirend előírásainak betartását, betartatását a kollégiumi nevelőtanár felügyeli, a PPKE BTK esztergomi képzési helyének dékáni titkára ellenőrzi az épület gondnokával együttműködve.

2) A Házirend bármely pontjának megszegése esetén a kollégium lakója fegyelmi eljárással kizárható a kollégiumból a PPKE BTK Fegyelmi Bizottsága határozata alapján.

Dr. Fodor György

dékán